Javaslat A TANÁCS VÉGREHAJTÁSI HATÁROZATA a Román Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazásának folytatására történő felhatalmazásáról /* COM/2013/0585 final - 2013/0284 (NLE) */





INDOKOLÁS 1. A JAVASLAT HÁTTERE A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héa-irányelv) 395. cikkének (1) bekezdése értelmében a Tanács – a Bizottság javaslata alapján – bármely tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. A Bizottság által 2013. március 13-án iktatott levélben Románia a faanyag és fatermékek esetében alkalmazott fordított adózási eljárásra vonatkozóan a héa-irányelv 193. cikkétől való eltérés meghosszabbítását kérte. A héairányelv 395. cikke (2) bekezdésének megfelelően a Bizottság 2013. június 17-én kelt levelében tájékoztatta a többi tagállamot Románia kérelméről. A Bizottság 2013. június 18-án kelt levelében értesítette Romániát arról, hogy a kérelem elbírálásához szükséges valamennyi információ rendelkezésére áll. Háttér-információk A héa-irányelv 193. cikke általános szabályként előírja, hogy rendes körülmények között a hozzáadottérték-adót (héa) a termékértékesítést vagy szolgáltatást végző adóalany köteles megfizetni. 2009-ben a román kormány a héa-irányelv 395. cikke szerinti eltérést kért, mivel fordított adózási eljárást kívánt alkalmazni, amely során az alábbi két esetben azt az adóalanyt kötelezik a hozzáadottérték-adó megfizetésére, akinek részére a terméket értékesítették vagy a szolgáltatást nyújtották: - fizetésképtelenségi eljárás alatt álló adóalanyok által végzett termékértékesítések és szolgáltatásnyújtások - adóalanyok által végzett faáru-értékesítések, különös tekintettel a lábon álló faanyagra, rönk- és hasított fára, tűzifára, faipari termékekre, valamint élfára, faforgácsra, nyers, feldolgozott vagy félig feldolgozott faanyagra. A kérelmet a Tanács jóváhagyta és Románia engedélyt kapott a fordított adózási eljárás 2013. december 31-ig történő alkalmazására a fent említett termékek tekintetében. Románia jelenleg a fordított adózási eljárásnak a faáru-értékesítések tekintetében való alkalmazására vonatkozóan kérte az eltérés meghosszabbítását. Románia azonban nem kérte az eltérés hosszabbítását a fizetésképtelen vállalkozások vonatkozásában. A romániai erdészeti ágazat nagy számú kisebb viszonteladóból és közvetítőkből áll, amelyek a tapasztalatok alapján rendkívül nehezen ellenőrizhetők az adóhatóságok által. Az értékesítés gyakran nagyobb, szilárd alapokon álló vállalkozások számára történik, amelyeket egyszerűbb ellenőrizni. Az ágazat típusa tehát nagyon hasonló a héa-irányelv 199. cikkének hatálya alá tartozó ágazatokhoz, amelyek esetében a fordított adózás hatékony eszköznek bizonyult, amely nem gyakorol kiskereskedelmi szinten kedvezőtlen hatást a csalásokra, vagy a más tagállambeli vagy ágazatbeli csalásokra. A román kormány által nyújtott információk alapján az eltérés meghosszabbítása indokoltnak tűnik. Az eltérés időtartamát korlátozni kell annak értékelése érdekében, hogy az alapjául szolgáló feltételek továbbra is érvényesek-e. Ezért javasolt, hogy a kérelmet 2016. december 31-ig jóváhagyják, a román kormánynak pedig be kell nyújtania egy jelentést, amely tartalmazza az intézkedés hatékonyságának felülvizsgálatát, valamint az erdészeti ágazatban a csalás kockázatának értékelését, amennyiben az említett időponton túl egy új hosszabbítási kérelem benyújtását tervezik. 2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLATOK Konzultáció az érdekeltekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A javaslat célja az adócsalás és az adókikerülés elleni küzdelmet célzó intézkedés folytatása, ezért várhatóan kedvező hatást gyakorol a gazdaságra. Az eltérés a konkrét és behatárolt alkalmazási köre miatt csak korlátozott hatást fejt ki. 3. A JAVASLAT JOGI ELEMEI A javaslat összefoglalása Engedély Románia részére a 2006/112/EK irányelvtől eltérő intézkedés folytatására a faáru-értékesítések esetében alkalmazott fordított adózási mechanizmus tekintetében. Jogalap A közös hozzáadottértékadó-rendszerről szóló, 2006. november 28-i 2006/112/EK héairányelv 395. cikke. A szubszidiaritás elve A javaslat az Unió kizárólagos hatáskörébe tartozik, ezért a szubszidiaritás elve nem alkalmazható. Az arányosság elve A javaslat megfelel az arányosság elvének a következők miatt: A határozat tárgya engedély megadása egy tagállam számára annak saját kérelmére, és nem jelent semminemű kötelezettséget. Tekintettel az eltérés alkalmazási körének korlátozott mivoltára, a szóban forgó intézkedés arányban áll a kitűzött céllal. A jogi aktus típusának megválasztása Javasolt aktus: egyéb. Más jogi aktus nem felelne meg a következők miatt: A közös hozzáadottértékadó-rendszerről szóló, 2006. november 28-i 2006/112/EK irányelv 395. cikke értelmében a közös héaszabályoktól való eltérés csak abban az esetben lehetséges, ha arra a Tanács a Bizottság javaslata alapján egyhangúlag felhatalmazást ad. A Tanács határozata az egyetlen megfelelő eszköz, mivel címzettje egy adott tagállam is lehet. 4. KÖLTSÉGVETÉSI HATÁSOK A javaslat nincs hatással az Európai Unió költségvetésére. 5. OPCIONÁLIS ELEMEK A javaslat hatályvesztésre vonatkozó rendelkezést tartalmaz. 2013/0284 (NLE) Javaslat A TANÁCS VÉGREHAJTÁSI HATÁROZATA a Román Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés alkalmazásának folytatására történő felhatalmazásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre és különösen annak 395. cikke (1) bekezdésére, tekintettel az Európai Bizottság javaslatára, mivel: (1) A Bizottság által 2013. március 13-án iktatott levélben Románia a faanyag és fatermékek esetében alkalmazott fordított adózási eljárásra vonatkozóan a 2006/112/EK irányelv 193. cikkétől eltérő különös intézkedés meghosszabbítását kérte. (2) A 2006/112/EK irányelv 395. cikke (2) bekezdése második albekezdésének megfelelően a Bizottság 2013. június 17-én kelt levelében tájékoztatta a többi tagállamot Románia kérelméről. A Bizottság 2013. június 18-án kelt levelében értesítette Romániát, hogy a kérelem elbírálásához szükséges valamennyi információ a birtokában van. (3) A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles az adóhatóságoknak a hozzáadottérték-adót (héa) megfizetni. (4) A 2010. szeptember 27-i 2010/583/EU tanácsi határozat engedélyezte Románia számára, hogy a 2006/112/EK irányelv 395. cikkétől eltérő intézkedést alkalmazzon azzal a céllal, hogy a faáruk adóalanyok által való értékesítése esetében a vevőt jelölje meg a héa megfizetésére kötelezett félként. (5) A fatermékek esetében alkalmazott fordított adózási eljárás alkalmazásának korábbi engedélyezése előtt Romániában a fapiac és az érintett vállalkozások jellege miatt gondok mutatkoztak. Az ágazatban számos kisebb vállalkozás van jelen, melyek ellenőrzését a román illetékes hatóságok nehezen képesek ellátni. A vevőnek a héa megfizetésére kötelezett félként való megjelölése a román hatóságok szerint megelőzte az adócsalást és adókikerülést az ágazatban, tehát továbbra is indokolt. (6) Az intézkedés arányos a kitűzött célokkal, mivel alkalmazási köre nem általános, hanem meghatározott műveletekre terjed ki egy olyan ágazatban, amellyel összefüggésben jelentős adócsalási vagy adókikerülési problémák merültek fel. (7) A Bizottság véleménye szerint az intézkedés kiskereskedelmi szinten valószínűleg nem gyakorol kedvezőtlen hatást a csalásokra, vagy a más tagállambeli vagy ágazatbeli csalásokra. (8) Az engedélynek korlátozott időtartamra, 2016. december 31-ig kell szólnia. (9) Amennyiben Románia célszerűnek ítéli meg az időbeli hatály újbóli, 2016 utánra történő meghosszabbítását, legkésőbb 2016. április 1-jéig be kell nyújtania a Bizottsághoz egy jelentést és a meghosszabbítás iránti kérelmet. Az említett időpontig szerzett tapasztalatok fényében fel kell mérni, indokolt-e még az eltérés. (10) Az eltérés nem gyakorol káros hatást az Unió hozzáadottérték-adóból származó saját forrásaira, ELFOGADTA EZT A HATÁROZATOT: 1. cikk A 2006/112/EK irányelv 193. cikkétől eltérve a Román Köztársaság 2016. december 31-ig jogosult arra, hogy azt az adóalanyt jelölje meg az adó megfizetésére kötelezett félként, akinek a részére 2. cikk szerinti termékeket értékesítették vagy szolgáltatásokat nyújtották. 2. cikk Az 1. cikkben említett eltérés a faáruk, beleértve a lábon álló faanyag, rönk- és hasított fa, tűzifa, faipari termékek, valamint élfa, faforgács, nyers, feldolgozott vagy félig feldolgozott faanyag adóalanyok általi;értékesítésére alkalmazandó. 3. cikk Az e határozatban előírt intézkedés meghosszabbítása iránti esetleges kérelmet legkésőbb 2016. április 1-jéig kell a Bizottsághoz benyújtani egy jelentés kíséretében, amely tartalmazza az intézkedés hatékonyságának elemzését, valamint az erdészeti ágazatban felmerülő csalás kockázatának értékelését. 4. cikk Ennek a határozatnak a Román Köztársaság a címzettje. Kelt Brüsszelben, a Tanács részéről az elnök